ระเบียบคณะกรรมการกำกับกิจการพลังงานระเบียบคณะกรรมการกำกับกิจการพลังงานว่าด้วยการลาไปศึกษาของพนักงานสำนักงานคณะกรรมการกำกับกิจการพลังงานพ.ศ. ๒๕๕๖[๑] โดยที่เป็นการสมควรส่งเสริมการพัฒนาบุคลากรของสำนักงานคณะกรรมการกำกับกิจการพลังงานให้มีความรู้ความสามารถเพิ่มขึ้นอาศัยอำนาจตามความในมาตรา ๓๓ (๘)แห่งพระราชบัญญัติการประกอบกิจการพลังงาน พ.ศ. ๒๕๕๐คณะกรรมการกำกับกิจการพลังงานจึงวางระเบียบไว้ ดังต่อไปนี้ข้อ ๑ ระเบียบนี้เรียกว่า ระเบียบคณะกรรมการกำกับกิจการพลังงานว่าด้วยการลาไปศึกษาของพนักงานสำนักงานคณะกรรมการกำกับกิจการพลังงาน พ.ศ. ๒๕๕๖ข้อ ๒ ระเบียบนี้ให้มีผลใช้บังคับตั้งแต่วันประกาศเป็นต้นไปข้อ ๓ ในระเบียบนี้คณะกรรมการ หมายความว่าคณะกรรมการกำกับกิจการพลังงานสำนักงาน หมายความว่าสำนักงานคณะกรรมการกำกับกิจการพลังงานเลขาธิการ หมายความว่าเลขาธิการสำนักงานคณะกรรมการกำกับกิจการพลังงานพนักงาน หมายความว่าพนักงานของสำนักงานตามระเบียบคณะกรรมการกำกับกิจการพลังงานว่าด้วยการบริหารงานบุคคลของสำนักงานคณะกรรมการกำกับกิจการพลังงานศึกษา หมายความว่าการเพิ่มพูนความรู้ด้วยการเรียนตามหลักสูตรของสถาบันการศึกษาภายในประเทศหรือต่างประเทศ โดยใช้เวลาการปฏิบัติงานเต็มเวลาหรือบางส่วน เพื่อให้ได้มาซึ่งปริญญาสำเร็จการศึกษา หมายความว่าวันที่สำเร็จการศึกษาตามที่ได้รับอนุมัติจากสภามหาวิทยาลัยหรือสถาบันการศึกษาได้ออกหนังสือรับรองว่าสำเร็จการศึกษาข้อ ๔ ให้ประธานกรรมการกำกับกิจการพลังงานรักษาการและมีอำนาจวินิจฉัยตีความปัญหาเกี่ยวกับการปฏิบัติตามระเบียบนี้หมวด ๑การลาไปศึกษาภายในประเทศ ข้อ ๕ พนักงานที่จะลาไปศึกษาต้องมีคุณสมบัติดังนี้(๑) เป็นพนักงานของสำนักงานที่มีตำแหน่งไม่สูงกว่าผู้บริหารระดับกลาง หรือตำแหน่งอื่นที่เทียบเท่า ที่เมื่อสำเร็จการศึกษาแล้วต้องมีระยะเวลากลับมาปฏิบัติงานชดใช้อย่างน้อย๒ เท่าของระยะเวลาที่ลาไปศึกษาก่อนครบเกษียณอายุ การชดใช้ระยะเวลาปฏิบัติงานนี้ให้รวมถึงการปฏิบัติงานชดใช้การลาศึกษาเดิมที่ยังชดใช้ระยะเวลาไม่ครบด้วย(๒) ต้องมีอายุงานที่ปฏิบัติงานกับสำนักงานมาแล้ว ไม่น้อยกว่า ๑ ปี(๓) ไม่อยู่ระหว่างถูกตั้งกรรมการสอบสวนทางวินัย หรือถูกฟ้องคดีอาญา(๔) พนักงานที่เคยได้รับอนุมัติให้ลาไปศึกษาจะต้องเป็นผู้ที่ได้ปฏิบัติงานหลังจากจบการศึกษามาแล้วไม่น้อยกว่า ๑ ปีจึงจะมีสิทธิขออนุมัติลาไปศึกษาต่อในระดับที่สูงขึ้นได้ข้อ ๖ การลาไปศึกษาภายในประเทศแบ่งเป็น ๒ ประเภท คือ(๑) การลาไปศึกษาโดยใช้เวลางานเต็มเวลา(๒) การลาไปศึกษาโดยใช้เวลางานบางส่วน ภาคการศึกษาหนึ่งไม่เกิน ๑๐ชั่วโมง ต่อสัปดาห์ข้อ ๗ สิทธิประโยชน์(๑) การลาไปศึกษาโดยใช้เวลาการปฏิบัติงานเต็มเวลา จะไม่มีสิทธิได้รับการพิจารณาเลื่อนขั้นเงินเดือนประจำปีในปีที่ลาไปศึกษา(๒) การลาไปศึกษาโดยใช้เวลาการปฏิบัติงานบางส่วนภาคการศึกษาหนึ่งไม่เกิน ๑๐ ชั่วโมงต่อสัปดาห์มีสิทธิได้รับการพิจารณาเลื่อนขั้นเงินเดือนประจำปีในปีที่ลาไปศึกษาข้อ ๘ พนักงานจะได้รับเงินเดือนระหว่างการลาไปศึกษาตามระยะเวลาที่สถาบันการศึกษากำหนดไว้ในหลักสูตรระดับปริญญาโท ไม่เกิน ๒ ปี และระดับปริญญาเอก ไม่เกิน ๔ ปีข้อ ๙ การขอปรับวุฒิพนักงานที่สำเร็จการศึกษาได้วุฒิเพิ่ม ให้ดำเนินเรื่องโดยแนบสำเนาปริญญาบัตรเสนอผ่านส่วนบริหารงานบุคคล ฝ่ายบริหารงานองค์กร เพื่อจะได้ดำเนินการให้สำนักงานพิจารณาต่อไปข้อ ๑๐ การขอเพิ่มวุฒิพนักงานที่สำเร็จการศึกษาและประสงค์จะขอเพิ่มวุฒิ ให้แนบสำเนาปริญญาบัตรเสนอผ่านส่วนบริหารงานบุคคล ฝ่ายบริหารงานองค์กรเพื่อจะได้ดำเนินการให้สำนักงานพิจารณาต่อไปข้อ ๑๑ พนักงานที่ได้รับอนุมัติให้ลาไปศึกษาจะต้องปฏิบัติงานชดใช้ ๒ เท่าของระยะเวลาที่ลาไปศึกษาหากลาออกจากการเป็นพนักงานของสำนักงานโดยที่ยังปฏิบัติงานชดใช้ไม่ครบตามระยะเวลาที่ลาไปศึกษา จะต้องชดใช้เงินเดือนและประโยชน์ตอบแทนอื่นที่ได้รับจากสำนักงานตามระยะเวลาคงเหลือหมวด ๒การลาไปศึกษาต่างประเทศ ข้อ ๑๒ พนักงานที่จะลาไปศึกษาต้องมีคุณสมบัติดังนี้(๑) เป็นพนักงานของสำนักงานที่มีตำแหน่งไม่สูงกว่าผู้บริหารระดับกลาง หรือตำแหน่งอื่นที่เทียบเท่าที่เมื่อสำเร็จการศึกษาแล้วต้องมีระยะเวลากลับมาปฏิบัติงานชดใช้อย่างน้อย ๒เท่าของระยะเวลาที่ลาไปศึกษาก่อนครบเกษียณอายุ การชดใช้ระยะเวลาปฏิบัติงานนี้ให้รวมถึงการปฏิบัติงานชดใช้การลาศึกษาเดิมที่ยังชดใช้ระยะเวลาไม่ครบด้วย(๒) ต้องมีอายุงานที่ปฏิบัติงานกับสำนักงานมาแล้ว ไม่น้อยกว่า ๑ ปี(๓) ไม่อยู่ระหว่างถูกตั้งกรรมการสอบสวนทางวินัย หรือถูกฟ้องคดีอาญา(๔) เป็นผู้มีร่างกายและมีสุขภาพอนามัยสมบูรณ์ดีพอโดยผ่านการตรวจรับรองจากโรงพยาบาลของรัฐ หรือตามที่สำนักงานกำหนด(๕) พนักงานที่เคยได้รับอนุมัติให้ลาไปศึกษาจะต้องเป็นผู้ที่ได้ปฏิบัติงานหลังจากจบการศึกษามาแล้วไม่น้อยกว่า ๑ ปีจึงจะมีสิทธิขออนุมัติลาไปศึกษาต่อในระดับที่สูงขึ้นได้ข้อ ๑๓ สิทธิประโยชน์ของพนักงานที่ลาไปศึกษาโดยใช้เวลาการปฏิบัติงานเต็มเวลาจะไม่มีสิทธิได้รับการพิจารณาเลื่อนขั้นเงินเดือนประจำปีในปีที่ลาไปศึกษาข้อ ๑๔ พนักงานจะได้รับเงินเดือนระหว่างการลาไปศึกษาตามระยะเวลาที่สถาบันการศึกษากำหนดไว้ในหลักสูตรระดับปริญญาโท ไม่เกิน ๒ ปี และระดับปริญญาเอก ไม่เกิน ๔ ปีข้อ ๑๕ การขอปรับวุฒิพนักงานที่สำเร็จการศึกษาได้วุฒิเพิ่ม ให้ดำเนินเรื่องโดยแนบสำเนาปริญญาบัตรเสนอผ่านส่วนบริหารงานบุคคล ฝ่ายบริหารงานองค์กรเพื่อจะได้ดำเนินการให้สำนักงานพิจารณาต่อไปข้อ ๑๖ การขอเพิ่มวุฒิพนักงานที่สำเร็จการศึกษาและประสงค์จะขอเพิ่มวุฒิ ให้แนบสำเนาปริญญาบัตรเสนอผ่านส่วนบริหารงานบุคคล ฝ่ายบริหารงานองค์กรเพื่อจะได้ดำเนินการให้สำนักงานพิจารณาต่อไปข้อ ๑๗ พนักงานที่ได้รับอนุมัติให้ลาไปศึกษาจะต้องปฏิบัติงานชดใช้ ๒ เท่าของระยะเวลาที่ลาไปศึกษาหากลาออกจากการเป็นพนักงานของสำนักงานโดยที่ยังปฏิบัติงานชดใช้ไม่ครบตามระยะเวลาที่ลาไปศึกษา จะต้องชดใช้เงินเดือนและประโยชน์ตอบแทนอื่นที่ได้รับจากสำนักงานตามระยะเวลาคงเหลือหมวด ๓เงื่อนไขการพิจารณาการขออนุมัติลาไปศึกษา ข้อ ๑๘ การพิจารณาอนุมัติให้พนักงานลาไปศึกษาให้พิจารณาดังนี้(๑) ความจำเป็นและความต้องการของสำนักงานที่จะได้ผู้มีความรู้ความสามารถในสาขาวิชานั้น ทั้งนี้สาขาวิชาและระดับความรู้ที่ขออนุมัติลาไปศึกษาจะต้องเป็นประโยชน์อย่างยิ่งต่องานในหน้าที่ ซึ่งพนักงานผู้นั้นปฏิบัติอยู่หรือที่ผู้บังคับบัญชาจะมอบหมายให้กระทำเมื่อกลับมาปฏิบัติงาน(๒) อัตรากำลังที่มีอยู่เพียงพอต่อการปฏิบัติงานในหน้าที่โดยไม่ก่อให้เกิดความเสียหายต่อสำนักงานและต้องไม่ตั้งอัตรากำลังเพิ่มข้อ ๑๙ พนักงานต้องลาไปศึกษาในสาขาวิชาและระดับการศึกษาที่สอดคล้องหรือเป็นประโยชน์ต่องานที่รับผิดชอบของสำนักงานดังนี้(๑) วิศวกรรมศาสตร์ สาขา วิศวกรรมไฟฟ้ากำลัง วิศวกรรมพลังงานวิศวกรรมโยธาและวิศวกรรมสิ่งแวดล้อม(๒) เศรษฐศาสตร์ สาขา เศรษฐศาสตร์ เศรษฐศาสตร์การเงินและเศรษฐศาสตร์ระหว่างประเทศ(๓) นิติศาสตร์ สาขา กฎหมายระหว่างประเทศ กฎหมายปกครอง กฎหมายมหาชน กฎหมายแพ่งและพาณิชย์กฎหมายอาญา กฎหมายพลังงาน และกฎหมายสิ่งแวดล้อม(๔) วิทยาการจัดการ สาขา การจัดการพลังงานและการกำกับดูแลกิจการพลังงานข้อ ๒๐ พนักงานที่มีความประสงค์ลาไปศึกษาให้ทำบันทึกเสนอผู้มีอำนาจผ่านผู้บังคับบัญชาและฝ่ายบริหารงานองค์กรล่วงหน้าอย่างน้อย ๔๕ วันก่อนวันประสงค์ลาไปศึกษาโดยระบุรายละเอียดที่จำเป็นในการขออนุมัติ ได้แก่(๑) ชื่อ ตำแหน่ง สังกัด วันเริ่มงาน(๒) หน้าที่ความรับผิดชอบปัจจุบัน(๓) ความจำเป็นในการศึกษาต่อ และประโยชน์ที่สำนักงานจะได้รับ(๔) ระดับ สาขาวิชา และสถานที่จะไปศึกษา(๕) ระยะเวลา ตั้งแต่วันที่ ถึงวันที่(๖) ศึกษาเต็มเวลา หรือบางส่วนไม่เกิน ๑๐ ชั่วโมงต่อสัปดาห์ข้อ ๒๑ พนักงานผู้ขออนุมัติลาไปศึกษาจะต้องยื่นเอกสารประกอบการพิจารณา ดังนี้(๑) หนังสือตอบรับจากสถาบันการศึกษา(๒) หลักสูตร หรือแนวการศึกษา หรือแผนที่จะไปศึกษาข้อ ๒๒ ให้ผู้บังคับบัญชาตามสายงานตรวจสอบคุณสมบัติ สาขาวิชาและระดับการศึกษาที่ผู้ประสงค์จะขอลาไปศึกษาให้สอดคล้องกับภาระหน้าที่ของหน่วยงานและสำนักงานซึ่งต้องไม่กระทบต่อการดำเนินงานและอัตรากำลังของหน่วยงานข้อ ๒๓ เลขาธิการมีอำนาจพิจารณาอนุมัติการลาไปศึกษาปีละไม่เกินร้อยละ ๓ ของจำนวนพนักงานทั้งหมดทั้งนี้ ให้มีการแต่งตั้งคณะกรรมการพิจารณาการลาไปศึกษาเพื่อกลั่นกรองการขอลาไปศึกษาคำวินิจฉัยของเลขาธิการเกี่ยวกับการลาไปศึกษาถือเป็นที่สุดข้อ ๒๔ ระยะเวลาการเดินทางไปศึกษา(๑) ภายในประเทศ ให้ลาได้ในวันที่เปิดภาคการศึกษา(๒) ต่างประเทศ ให้ลาได้ล่วงหน้าก่อนวันเปิดภาคการศึกษาไม่เกิน ๑๐วันข้อ ๒๕ พนักงานที่ได้รับอนุมัติให้ลาไปศึกษาต้องทำสัญญาและสัญญาค้ำประกันตามแบบที่สำนักงานกำหนดหมวด ๔การกำกับดูแลของสำนักงาน ข้อ ๒๖ การรายงานผลการศึกษา(๑) ผู้ที่ได้รับอนุมัติให้ลาไปศึกษาจะต้องรายงานผลการศึกษาให้สำนักงานทราบทุกภาคการศึกษาหากไม่รายงานผลการศึกษาโดยไม่มีเหตุอันควรผู้อนุมัติอาจพิจารณาให้ยุติการลาไปศึกษาหรือดำเนินการอย่างใดอย่างหนึ่งตามควรแก่กรณีก็ได้(๒) หน่วยงานต้นสังกัดต้องตรวจสอบและกำชับให้ผู้ที่ได้รับอนุมัติให้ลาไปศึกษารายงานผลการศึกษาทุกภาคการศึกษา และนำเสนอเลขาธิการเพื่อทราบต่อไปข้อ ๒๗ การปฏิบัติตนระหว่างการลาไปศึกษาในระหว่างการศึกษาหากผู้ที่ได้รับอนุมัติให้ลาไปศึกษามีความประพฤติเสียหาย โดยที่สถานศึกษาเห็นว่าไม่สมควรให้ศึกษาต่อไปหรือกรณีที่ผู้บังคับบัญชาต้นสังกัดมีความจำเป็นที่จะให้ผู้ที่ได้รับอนุมัติให้ลาไปศึกษากลับเข้าปฏิบัติงานตามเดิมผู้อนุมัติอาจพิจารณาให้ยุติการลาไปศึกษาได้และผู้นั้นจะต้องกลับเข้าปฏิบัติงานทันทีข้อ ๒๘ การรายงานตัวกลับเข้าปฏิบัติงาน(๑) เมื่อผู้ได้รับอนุมัติให้ลาไปศึกษาสำเร็จการศึกษาหรือยังไม่สำเร็จการศึกษา ซึ่งอาจจะอยู่ในช่วงการทำวิทยานิพนธ์หรืออื่น ๆให้นำหลักฐานการสำเร็จการศึกษา หรือหลักฐานอื่นใด (ถ้ามี)ไปรายงานตัวเข้าปฏิบัติงานต่อผู้บังคับบัญชาต้นสังกัด ภายในระยะเวลาดังนี้(ก) ภายในประเทศ ไม่เกิน ๗ วันนับแต่วันถัดจากวันที่สำเร็จการศึกษาหรือยังไม่สำเร็จการศึกษาหรือวันที่ครบกำหนดเวลาที่ได้รับอนุมัติ(ข) ต่างประเทศ ไม่เกิน ๒๐ วันนับแต่วันถัดจากวันที่สำเร็จการศึกษาหรือยังไม่สำเร็จการศึกษาหรือวันที่ครบกำหนดเวลาที่ได้รับอนุมัติ(๒) หน่วยงานต้นสังกัด ต้องให้ผู้ที่กลับจากการลาไปศึกษาทำบันทึกรายงานตัวกลับจากการลาไปศึกษา และนำเสนอเลขาธิการเพื่อทราบต่อไป(๓) ในกรณีที่สำเร็จการศึกษา ให้มอบวิทยานิพนธ์หรือเอกสารอื่น ๆให้สำนักงาน จำนวน ๑ เล่ม(๔) เมื่อได้รับปริญญาบัตร ให้ส่งสำเนาปริญญาบัตรแก่สำนักงานเพื่อเพิ่มเติมประวัติของพนักงานประกาศณ วันที่ ๑๔ พฤศจิกายน พ.ศ. ๒๕๕๖ดิเรก ลาวัณย์ศิริประธานกรรมการกำกับกิจการพลังงานปริยานุช/ผู้จัดทำ๖ พฤษภาคม ๒๕๕๗เอกฤทธิ์/ผู้ตรวจ๘ พฤษภาคม ๒๕๕๗[๑] ราชกิจจานุเบกษา เล่ม๑๓๐/ตอนพิเศษ ๑๘๗ ง/หน้า ๑/๒๓ ธันวาคม ๒๕๕๖